**Vedtekter for Røverreiret Barnehage Sa**

 **i henhold til barnehageloven § 8.**

Barnehagevedtektene er fastsatt av styret den 25.3.2021, og sist endret av styret 25.3.2021.

1. **EIERFORHOLD**

Røverreiret barnehage er en privat barnehage i Rana kommune som er organisert som et samvirkeforetak med org.nr. 981209044.

1. **FORMÅL**

*Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling.*

*Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.*

*Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.*

*Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling* og motarbeide alle former for diskriminering.

1. **OPPTAKSMYNDIGHET**

Daglig leder foretar opptak av barn i barnehagen.

1. **OPPTAKSKRETS OG OPPTAKSKRITERIER**

Opptaksprosessen foregår hovedsakelig ved samordnet opptak i Rana kommune jf. barnehageloven § 17, men plass kan også tildeles ellers i året om det er ledig kapasitet.

Barnehagen er åpen for barn fra 10 måneder.

Barn som er tildelt plass, får beholde plassen til utgangen av det barnehageåret barnet fyller 6.

Om det mottas oppsigelse av plass eller det skulle oppstå mislighold rundt avtalen om barnehageplass, vil beslutning om nye opptak skje fortløpende.

Dersom Røverreiret ikke kan tilby plass til alle som søker, skal prioriteringen skje etter følgende rekkefølge:

1. Barn med nedsatt funksjonsevne jf. § 18 i barnehageloven, og barn det er fattet vedtak om etter *lov om barnevernstjenester §4-12, samt §4-4 annet og fjerde ledd*.
2. Barn av ansatte i Røverreiret Barnehage.
3. Søsken av barn som allerede har plass i barnehagen. Søsken må ha samme bostedsadresse.
4. Øvrige barn prioritert etter søkerdato. Under ellers like vilkår prioriteres barn som bor i barnehagens nærmiljø/skolekrets etter søkerdato.
5. Barnehagen skal tilstrebe en hensiktsmessig alderssammensetning, og sikre forsvarlig drift.

**5. KLAGE PÅ OPPTAK**

 For regler rundt klage i forbindelse med opptak, vises til *Forskrift om saksbehandlingsregler ved opptak i barnehage*. Her understrekes blant annet at klagen skal fremsettes skriftlig for kommunen, og at klagefristen er 3 uker fra tidspunktet vedkommende har fått kunnskap om avgjørelsen. Regler for klagegang finnes i forskrift om saksbehandlingsregler ved opptak i barnehage, (forskrift 20-12-16nr.1477)

**6. OPPSIGELSE**

 Oppsigelsestid på barnehageplass er 2 måneder pr. oppsigelsesdato. Foresatte må si opp barnehageplassen i foresatteportalen når barnet skal slutte helt i barnehagen.

Dette gjelder ikke for de som skal over til skolen til høsten og har sluttdato 31.juli.

Oppsigelse fra barnehagens side krever saklig grunn, og skal skje skriftlig. Det løper full betaling i oppsigelsestiden. Dersom plassen overtas av et annet barn før oppsigelsestidens utløp, skal det ikke kreves betaling resterende tid.

**7. LEKE- OG OPPHOLDSAREAL**

 Røverreiret barnehage har et godkjent leke- og oppholdsareal på 170 m2. Dette utgjør 4,0 m2 pr. barn over 3 år, og 5,2 m2 pr. barn under 3 år. Barnehagens uteareal er på 2600 m2. Barnehagen skal til enhver tid overholde gjeldende lovgivning om krav til leke- og oppholdsareal.

**8.** **BARNEHAGENS ORGANER**

For å sikre samarbeidet med barnas hjem har Røverreiret et foreldreråd og et samarbeidsutvalg.

Foreldrerådet består av foreldre/foresatte til alle barna, og skal fremme deres felles interesser og bidra til at samarbeidet mellom barnehagen og foreldregruppen skaper et godt barnehagemiljø.

Samarbeidsutvalget skal være et rådgivende, kontaktskapende og samordnende organ.

Samarbeidsutvalget fastsetter barnehagens årsplan.

Utvalget skal bestå av 5 medlemmer, 3 valgt av foreldrerådet og 2 av de ansatte.

**9. ÅPNINGSTID OG FERIE**

Barnehageåret starter 1.august.

Barnehagen har åpent hverdager fra kl. 06.45 til kl. 16.15. Barnehagen har stengt helligdager, og har også stengt julaften og nyttårsaften. Onsdag før skjærtorsdag stenger barnehagen kl. 12.00.

I tillegg er barnehagen stengt 5 dager i løpet av året i forbindelse med barnehagens planleggingsdager. Disse dagene blir varslet i god tid skriftlig, og det vil være en oversikt over dagene på barnehagens hjemmeside. Det gis forbehold om endringer, som også vil bli varslet skriftlig i god tid.

Barna skal ha minst 4 ukers ferie i løpet av barnehageåret, der 3 uker skal være sammenhengende i henhold til skolerutens sommerferie.

**10. DUGNAD**

 Barnehagen har 1-2 dugnader per år der vi samles til felles innsats og hyggelig samvær. Er det ellers oppgaver som må utføres så henger vi opp oppslag og ber om hjelp. Dersom pliktig dugnad ikke gjennomføres, vil det kunne bli pålagt ekstra foreldrebetaling fastsatt av styret.

**11.FORELDREBETALING**

 Foreldrebetaling fastsettes av styret i Røverreiret Barnehage SA i henhold til gjeldende regelverk om maksimalpris. Kostpenger kommer i tillegg og vil justeres etter Rana kommunes vedtak om sats for kostpenger. Det betales for 11 måneder i året. Juli er betalingsfri måned.

**12. HELSEMESSIGE FORHOLD/SYKDOM**

 Før et barn begynner i barnehage, skal det legges frem en erklæring om barnets helse. Dersom barnet har møtt til ordinære undersøkelser på helsestasjon, kan slik erklæring gis av barnets foreldre.

**13. TAUSHETSPLIKT/OPPLYSNINGSPLIKT**

 Ansatte i Røverreiret Barnehage SA har taushetsplikt, jf. Lov om Barnehager § 44. Personalet har opplysningsplikt til sosialtjenesten og barneverntjenesten, jf. §§ 45 og 46 i Lov om Barnehager.

**14. POLITIATTEST**

Den som skal arbeide i Røverreiret Barnehage SA må legge frem tilfredsstillende politiattest.

**13. INTERNKONTROLL**

Barnehagen har internkontroll for å sikre at kravene i barnehageloven med forskrifter følges. Barnehagen benytter seg av et web basert HMS system, PBL Mentor som tilpasset vår drift og ivaretar både barn og ansatte. Internkontrollsystemet innbefatter både brannvern, beredskapsplan og miljørettet helsevern for barnehagen.

**14. VEDTEKTSENDRINGER**

Styret i barnehagen kan foreta endringer i vedtektene. Endringer kan gjennomføres med alminnelig flertall i styret. Slik endring skal varsles skriftlig med minst 1 måneds frist før iverksettelse.